ವಿದ್ಯುತ್ ಕಳ್ಳತನದಿಂದ ಅಸ್ಸಾಮ್ ರಾಜ್ಯ ಬೊಕ್ಕಸಕ್ಕೆ ತಿಂಗಳಿಗೆ 300 ಕೋಟಿ ನಷ್ಟ ಗುವಾಹಟಿ, ಜೂ.15 ವಿದ್ಯುತ್ ಕಳ್ಳತನ ಹಾಗೂ ಬಿಲ್ ಬಾಕಿ ಯಿಂದಾಗಿ ರಾಜ್ಯಕ್ಕೆ ತಿಂಗಳಿಗೆ 300 ಕೋಟಿ ರೂ. ನಷ್ಟವಾಗುತ್ತಿದ್ದು, ಬಿಲ್ ವಸೂಲಾತಿ ಹಾಗೂ ಅಕ್ರಮ ವಿದ್ಯುತ್ ಬಳಕೆಗೆ ಬ್ರೇಕ್ ಹಾಕಲಾಗುವುದು ಎಂದು ಮುಖ್ಯಮಂತ್ರಿ ಹಿಮಂತಾ ಬಿಸ್ವಾ ಶರ್ಮಾ ತಿಳಿಸಿದ್ದಾರೆ. ವಿದ್ಯುತ್ ಕಂಪೆನಿಗಳೊಂದಿಗೆ ಸಭೆ ನಡೆಸಿದ ಸಿಎಂ, ಬಾಕಿ ಇರುವ ವಿದ್ಯುತ್ ಬಿಲ್ ಹಣ ವಸೂಲಿಗೆ ಕ್ರಮ ಕೈಗೊಳ್ಳಬೇಕು ಎಂದು ಖಡಕ್ ಎಚ್ಚರಿಕೆ ನೀಡಿದ್ದಾರೆ. ಗ್ರಾಹಕರಿಗೆ ಉತ್ತಮ ಸೇವೆ ಒದಗಿಸಿಕೊಡುವ ಮೂಲಕ ಆದಾಯವನ್ನು ಹೆಚ್ಚಿಸುವತ್ತ ಗಮನ ಹರಿಸಬೇಕು ಎಂದು ಶರ್ಮಾ ತಿಳಿಸಿದರು. ವಿದ್ಯುತ್ ಮೀಟರ್ ಗಳಲ್ಲಿ ಆಧುನಿಕ ಉಪಕರಣವನ್ನು ಬಳಸಿ ವಿದ್ಯುತ್ ಸೋರಿಕೆಯನ್ನು ತಡೆಗಟ್ಟಿ ಅಕ್ರಮವಾಗಿ ವಿದ್ಯುತ್ ಕದಿಯುವ ಖದೀಮರಿಗೆ ತಕ್ಕ ಪಾಠ ಕಲಿಸಬೇಕು ಎಂದು ಅವರು ಹೇಳಿದರು.